kardosdrur/scandi-wiki huggingface dataset:
Heinz-Jürgen Bothe

Heinz-Jürgen Bothe (født 5. november 1941 i Berlin) er en tysk tidligere roer og olympisk guldvinder.

Karriere

Roning 
Bothe begyndte sin karriere i toer uden styrmand sammen med Jörg Lucke, og de vandt sammen det østtyske mesterskab i 1963, 1965 og 1968. Han roede også samtidig otter og blev national mester for TSC Berlin i denne i 1963, 1964 og 1967 samt blev nummer to 1968 og 1969. Han var desuden med til at vinde VM-bronze i 1966 i otteren. 

Han stillede op ved OL 1968 i Mexico City sammen med Lucke i toeren uden styrmand, men de blev blot nummer tre i indledende heat. De vandt dog sikkert deres opsamlingsheat og klarede sig derpå videre til finalen via en tredjeplads i semifinalen. Finalen blev et tæt løb mellem Lucke og Bothe samt amerikanerne Philip Johnson og Larry Hough og endte med, at østtyskerne sejrede med 0,15 sekund, og amerikanerne fik sølv, mens danske Peter Christiansen og Ib Larsen fik bronze. 

I 1969 vandt han EM-sølv i firer med styrmand.

Videre karriere 
Bothe var udlært bådebygger og studerede senere ved Institut für Forschung und Entwicklung von Sportgeräten (FES) – Institut for forskning og udvikling af sportsudstyr. Han var med i udviklingen af de robåde, der var med til at give succes for DDR i 1970'erne og 1980'erne.

OL-medaljer 
 1968:  Guld i toer uden styrmand

Referencer

Eksterne henvisninger 

Roere fra Tyskland
Personer fra Berlin
Deltagere for DDR ved sommer-OL 1968
Olympiske mestre fra DDR
George Hungerford

George William Hungerford (født 2. januar 1944 i Vancouver) er en canadisk tidligere roer og olympisk guldvinder.

Hungerford begyndte at ro, da han gik i gymnasiet, og efter han i 1961 var kommet på University of British Columbia, kom han i 1963 på førsteholdet i roning. Året efter kom han med i universitetets otter, der havde vundet det canadiske mesterskab. Med denne båd skulle han til OL 1964 i Tokyo, men han blev ramt af mononukleose og blev udskiftet med Donald Pretty. Denne kom fra en toer uden styrmand, hvor nu Roger Jackson manglede en makker. Hungerford var kommet sig så meget over sin sygdom, at han sammen med Jackson trænede intensivt i toeren og kom med til legene.

Jackson og Hungerford roede i hurtigste tid af alle i det indledende heat, og da de også var hurtigst i finalen, blev de højst overraskende – når man tager i betragtning, at det var parrets første løb sammen – olympiske mestre. I finalen var cirka et halvt sekund hurtigere end hollænderne Steven Blaisse og Ernst Veenemans, der fik sølv, mens tyskerne Michael Schwan og Wolfgang Hottenrott tog bronzemedaljerne, yderligere over fem sekunder bagud. Guldmedaljen var Canadas eneste ved OL 1964 og den førte i toer uden styrmand siden 1924.

Hungerford tog eksamen fra University of British Columbia i 1965, men fortsatte studierne med henblik på at blive jurist. Samtidig fortsatte han med at ro for universitetet, til han indstillede sin elitekarriere i 1966. I 1969 blev han advokat, og han har haft sit eget firma og arbejdet som virksomhedsadvokat. Han har været involveret i sport gennem hele sit liv, men efter sin aktive karriere på det administrative plan. Han har modtaget en række udmærkelser for sin indsats i sport: Han er optaget i Canada Sports Hall of Fame (1964), British Columbia Sports Hall of Fame (1966), Canadas Olympiske Hall of Fame (1971) og University of British Columbia Sports Hall of Fame (1994). I 1984 blev han Officer of Order of Canada for sin samlede indsats inden for sport.

OL-medaljer 
 1964:  Guld i toer uden styrmand

Referencer

Eksterne henvisninger 

Roere fra Canada
Personer fra Vancouver
Deltagere for Canada ved sommer-OL 1964
Olympiske mestre fra Canada
Valentin Borejko

Valentin Vasiljevitj Borejko (på russisk): Валентин Васильевич Борейко) (7. oktober 1933 - 27. december 2012) var en russisk roer og olympisk guldvinder fra Leningrad.

Borejko vandt (sammen med Oleg Golovanov) guld for Sovjetunionen i toer uden styrmand ved OL 1960 i Rom. Den sovjetiske båd vandt guld efter en finale, hvor østrigerne Josef Kloimstein og Alfred Sageder fik sølv, mens Veli Lehtelä og Toimi Pitkänen fra Finland tog bronzemedaljerne. Parret deltog også i samme disciplin ved OL 1964 i Tokyo, hvor de dog blev slået ud inden finalen.

Boreyko vandt desuden én EM-sølvmedalje, i 1959, én VM-sølvmedalje, i 1962, begge gange med Oleg Golovanov i toer uden styrmand.

OL-medaljer 
 1960:  Guld i toer uden styrmand

Referencer

Eksterne henvisninger 

Roere fra Sovjetunionen
Roere fra Rusland
Personer fra Sankt Petersborg
Oleg Golovanov

Oleg Sergejevitj Golovanov (på russisk): Олег Серге́евич Голованов) (17. december 1934 - 24. maj 2019) var en russisk roer og olympisk guldvinder fra Leningrad.

Golovanov vandt (sammen med Valentin Borejko) guld for Sovjetunionen i toer uden styrmand ved OL 1960 i Rom. Den sovjetiske båd vandt guld efter en finale, hvor østrigerne Josef Kloimstein og Alfred Sageder fik sølv, mens Veli Lehtelä og Toimi Pitkänen fra Finland tog bronzemedaljerne. Parret deltog også i samme disciplin ved OL 1964 i Tokyo, hvor de dog blev slået ud inden finalen.

Golovanov vandt desuden én EM-sølvmedalje, i 1959, én VM-sølvmedalje, i 1962, begge gange med Valentin Borejko i toer uden styrmand.

OL-medaljer 
 1960:  Guld i toer uden styrmand

Referencer

Eksterne henvisninger 

Roere fra Sovjetunionen
Roere fra Rusland
Personer fra Sankt Petersborg
James Fifer

James "Jim" Fifer (14. juli 1930 - 7. juni 1986) var en amerikansk roer og olympisk guldvinder fra Tacoma, Washington.

Fifer vandt guld i toer uden styrmand ved OL 1956 i Melbourne, som makker til Duvall Hecht. I finalen vandt amerikanerne guld foran sovjetiske Igor Buldakov og Viktor Ivanov, der fik sølv, mens østrigerne Josef Kloimstein og Alfred Sageder tog bronzemedaljerne. Han deltog også i disciplinen toer med styrmand ved OL 1952 i Helsinki.

OL-medaljer 
 1956:  Guld i toer uden styrmand

Referencer

Eksterne henvisninger 

Roere fra USA
Personer fra Tacoma
Duvall Hecht

Duvall Young Hecht (født 23. april 1930 i Los Angeles, Californien, USA, død 10. februar 2022) var en amerikansk  roer og olympisk guldvinder.

Hecht vandt guld i toer uden styrmand ved OL 1956 i Melbourne, som makker til James Fifer. I finalen vandt amerikanerne guld foran sovjetiske Igor Buldakov og Viktor Ivanov, der fik sølv, mens østrigerne Josef Kloimstein og Alfred Sageder tog bronzemedaljerne. Han deltog også i disciplinen toer med styrmand ved OL 1952 i Helsinki.

OL-medaljer 
 1956:  Guld i toer uden styrmand

Referencer

Eksterne henvisninger 

Roere fra USA
Personer fra Los Angeles
Charlie Logg

Charles "Charlie" Paul Logg Jr. (født 24. februar 1931 i Princeton, New Jersey, USA) er en amerikansk tidligere roer og olympisk guldvinder.

Logg vandt guld i toer uden styrmand ved OL 1952 i Helsinki, som makker til Tom Price. I finalen vandt amerikanerne guld foran belgierne Michel Knuysen og Bob Baetens, der fik sølv, mens schweizerne Kurt Schmid og Hans Kalt tog bronzemedaljerne.

OL-medaljer 
 1952:  Guld i toer uden styrmand

Referencer

Eksterne henvisninger 

Roere fra USA
Personer fra New Jersey
Tom Price (roer)

Thomas Steele "Tom" Price (født 28. maj 1933 i Long Branch, New Jersey, USA) er en amerikansk tidligere roer og olympisk guldvinder.

Price vandt guld i toer uden styrmand ved OL 1952 i Helsinki, som makker til Charlie Logg. I finalen vandt amerikanerne guld foran belgierne Michel Knuysen og Bob Baetens, der fik sølv, mens schweizerne Kurt Schmid og Hans Kalt tog bronzemedaljerne.

OL-medaljer 
 1952:  Guld i toer uden styrmand

Referencer

Eksterne henvisninger 

Roere fra USA
Personer fra New Jersey
Ran Laurie

William George Ranald "Ran" Mundell Laurie (4. maj 1915 - 19. september 1998) var en britisk roer og olympisk guldvinder.

Laurie vandt guld i toer uden styrmand ved OL 1948 i London, som makker til Jack Wilson. I finalen vandt briterne guld foran schweizerne Hans og Josef Kalt, der fik sølv, mens Felice Fanetti og Bruno Boni fra Italien tog bronzemedaljerne.

Senere i livet arbejdede Laurie som læge, og døde af Parkinsons sygdom i 1998. Hans søn er skuespilleren og komikeren Hugh Laurie.

OL-medaljer 
 1948:  Guld i toer uden styrmand

Referencer

Eksterne henvisninger 

Roere fra Storbritannien
Jack Wilson (roer)

John Hyrne Tucker "Jack" Wilson (17. september 1914 - 16. februar 1997) var en engelsk roer og olympisk guldvinder.

Laurie vandt guld for Storbritannien i toer uden styrmand ved OL 1948 i London, som makker til Ran Laurie. I finalen vandt briterne guld foran schweizerne Hans og Josef Kalt, der fik sølv, mens Felice Fanetti og Bruno Boni fra Italien tog bronzemedaljerne.

OL-medaljer 
 1948:  Guld i toer uden styrmand

Referencer

Eksterne henvisninger 

Roere fra Storbritannien
Bernd Landvoigt

Bernd Landvoigt (født 23. marts 1951 i Brandenburg an der Havel) er en tysk tidligere roer og dobbelt olympisk guldvinder.

Karriere

Roning 
Bernd Landvoigts karriere forløb hele vejen sammen med hans tvillingebrors, Jörg Landvoigt. Brødrenes første store resultat kom i den østtyske otter, da de var med ved OL 1972 i München i denne båd sammen med Hans-Joachim Borzym, Harold Dimke, Manfred Schneider, Hartmut Schreiber, Manfred Schmorde, Heinrich Mederow og styrmand Dietmar Schwarz. Østtyskerne blev nummer tre i indledende heat, hvilket var nok til at kvalificere til semifinalen, hvor de vandt deres heat. I finalen viste New Zealand sig at være overlegne og vandt guld ganske sikkert, mens USA og Østtyskland udkæmpede en uhyre tæt kamp om de to øvrige medaljepladser, som endte med, at USA fik sølv blot 0,06 sekund foran Østtyskland, der måtte nøjes med bronze.

Brødrene Landvoigt gik derpå sammen i toer uden styrmand og blev verdensmestre i denne båd i 1974 og 1975.

Landvoigt-brødrene var derfor storfavoritter ved OL 1976 i Montreal, og de vandt da også deres indledende heat klart og satte olympisk rekord ved samme lejlighed, en præstation de gentog i deres semifinale. I finalen var de igen overlegne og vandt med mere end tre sekunders forspring til Mike Staines og Calvin Coffey fra USA, mens vesttyskerne Peter van Roye og Thomas Strauß yderligere et stykke bagud hentede bronze.

Jörg og Bernd Landvoigt vandt igen VM-guld i 1978 og 1979, og de var derfor igen favoritter til at sejre ved OL 1980 i Moskva. Som ved forrige OL vandt brødrene deres indledende heat og deres semifinale ganske sikkert, og i finalen var de igen hurtigst og genvandt guldet, selv om de blev presset noget mere. De sovjetiske tvillinger Jurij og Nikolaj Pimenov vandt sølv, mens briterne Charles Wiggin og Malcolm Carmichael fik bronze.

Ud over deres internationale medaljer vandt brødrene Landvoigt også tre østtyske mesterskaber i toer uden styrmand (1974, 1978 og 1979).

Videre karriere 
Bernd Landvoigt blev træner i sin klub, SC Dynamo Potsdam og senere for det tyske roforbund, DRV.

OL-medaljer 
 1976:  Guld i toer uden styrmand
 1980:  Guld i toer uden styrmand
 1972:  Bronze i otter

Familie 
Hans hustru er Viola Goretzki, der som brødrene ligeledes var roer og vandt OL-guld i otteren i 1976.

Hans nevø (Jörgs søn), Ike Landvoigt, blev også roer og var med til at vinde VM-guld i otteren for det forenede Tyskland i 1995, lige som han deltog i to olympiske lege.

Referencer

Eksterne henvisninger 

Roere fra Tyskland
Personer fra Brandenburg
Deltagere for DDR ved sommer-OL 1972
Deltagere for DDR ved sommer-OL 1976
Deltagere for DDR ved sommer-OL 1980
Olympiske mestre fra DDR
Olympiske bronzemedaljevindere fra DDR
Jörg Landvoigt

Jörg Landvoigt (født 23. marts 1951 i Brandenburg an der Havel) er en tysk tidligere roer og dobbelt olympisk guldvinder.

Karriere

Roning 
Jörg Landvoigts karriere forløb hele vejen sammen med hans tvillingebrors, Bernd Landvoigt. Brødrenes første store resultat kom i den østtyske otter, da de var med ved OL 1972 i München i denne båd sammen med Hans-Joachim Borzym, Harold Dimke, Manfred Schneider, Hartmut Schreiber, Manfred Schmorde, Heinrich Mederow og styrmand Dietmar Schwarz. Østtyskerne blev nummer tre i indledende heat, hvilket var nok til at kvalificere til semifinalen, hvor de vandt deres heat. I finalen viste New Zealand sig at være overlegne og vandt guld ganske sikkert, mens USA og Østtyskland udkæmpede en uhyre tæt kamp om de to øvrige medaljepladser, som endte med, at USA fik sølv blot 0,06 sekund foran Østtyskland, der måtte nøjes med bronze.

Brødrene Landvoigt gik derpå sammen i toer uden styrmand og blev verdensmestre i denne båd i 1974 og 1975.

Landvoigt-brødrene var derfor storfavoritter ved OL 1976 i Montreal, og de vandt da også deres indledende heat klart og satte olympisk rekord ved samme lejlighed, en præstation de gentog i deres semifinale. I finalen var de igen overlegne og vandt med mere end tre sekunders forspring til Mike Staines og Calvin Coffey fra USA, mens vesttyskerne Peter van Roye og Thomas Strauß yderligere et stykke bagud hentede bronze.

Jörg og Bernd Landvoigt vandt igen VM-guld i 1978 og 1979, og de var derfor igen favoritter til at sejre ved OL 1980 i Moskva. Som ved forrige OL vandt brødrene deres indledende heat og deres semifinale ganske sikkert, og i finalen var de igen hurtigst og genvandt guldet, selv om de blev presset noget mere. De sovjetiske tvillinger Jurij og Nikolaj Pimenov vandt sølv, mens briterne Charles Wiggin og Malcolm Carmichael fik bronze.

Ud over deres internationale medaljer vandt brødrene Landvoigt også tre østtyske mesterskaber i toer uden styrmand (1974, 1978 og 1979).

Videre karriere 
Jörg Landvoigt blev senere sportsadministrator, og fra 1980 til 1996 var han desuden rotræner i sin klub, SC Dynamo Potsdam.

OL-medaljer 
 1976:  Guld i toer uden styrmand
 1980:  Guld i toer uden styrmand
 1972:  Bronze i otter

Familie 
Hans svigerinde (hustru til Bernd) er Viola Goretzki, der som brødrene ligeledes var roer og vandt OL-guld i otteren i 1976.

Hans søn, Ike Landvoigt, blev også roer og var med til at vinde VM-guld i otteren for det forenede Tyskland i 1995, lige som han deltog i to olympiske lege.

Referencer

Eksterne henvisninger 

Roere fra Tyskland
Personer fra Brandenburg
Deltagere for DDR ved sommer-OL 1972
Deltagere for DDR ved sommer-OL 1976
Deltagere for DDR ved sommer-OL 1980
Olympiske mestre fra DDR
Olympiske bronzemedaljevindere fra DDR
Petru Iosub

Petru Iosub (født 16. juni 1961 i Fălticeni, Rumænien) er en rumænsk tidligere roer og olympisk guldvinder.

Iosub vandt (sammen med Valer Toma) guld i toer uden styrmand ved OL 1984 i Los Angeles. Rumænerne sikrede sig guldet efter en finale, hvor spanierne Fernando Climent og Luis María Lasúrtegui fik sølv, mens Hans Magnus Grepperud og Sverre Løken fra Norge tog bronzemedaljerne. Han deltog også ved OL 1980 i Moskva, hvor han var en del af den rumænske firer uden styrmand, der endte på 5. pladsen.

Iosub vandt desuden én VM-medalje, en bronzemedalje i firer uden styrmand ved VM 1982 i Luzern.

OL-medaljer 
 1984:  Guld i toer uden styrmand

Referencer

Eksterne henvisninger 

Roere fra Rumænien
Olympiske medaljevindere i roning 
Olympiske mestre fra Rumænien 
Medaljevindere ved sommer-OL 1984
Valer Toma

Valer Toma (født 26. november 1957 i Padina, Rumænien) er en rumænsk tidligere roer og olympisk guldvinder.

Toma vandt (sammen med Petru Iosub) guld i toer uden styrmand ved OL 1984 i Los Angeles. Rumænerne sikrede sig guldet efter en finale, hvor spanierne Fernando Climent og Luis María Lasúrtegui fik sølv, mens Hans Magnus Grepperud og Sverre Løken fra Norge tog bronzemedaljerne. Han deltog også ved OL 1980 i Moskva.

Toma vandt desuden én VM-medalje, en bronzemedalje i firer uden styrmand ved VM 1982 i Luzern.

OL-medaljer 
 1984:  Guld i toer uden styrmand

Referencer

Eksterne henvisninger 

Roere fra Rumænien
Olympiske medaljevindere i roning 
Olympiske mestre fra Rumænien
Medaljevindere ved sommer-OL 1984
Andy Holmes

Andrew John "Andy" Holmes (født 15. oktober 1959, død 24. oktober 2010) var en britisk roer og dobbelt olympisk guldvinder fra London.

Rokarriere 
Holmes begyndte at ro som tolvårig, og med den olympiske medaljevinder, Jim Clark, som træner viste han sig snart som talentfuld i sporten. Efter sin skoletid kom han snart til at ro for Leander Club, og som nittenårig var han med til at vinde Thames Challenge Cup for ottere, en del af Henley Royal Regatta. Han blev i 1981 en del af landsholdet og var med til VM samme år i firer med styrmand, hvor hans båd blev nummer fem.

De følgende år var han med i landsholdsotteren, men i 1984 blev han del af fireren med styrmand. Han var derfor med i denne båd til OL 1984 i Los Angeles, og briterne vandt sikkert deres indledende heat. De gentog bedriften i finalen og sikrede sig dermed guldet foran USA og New Zealand. Bådens besætning bestod ud over Holmes af Steve Redgrave, Richard Budgett, Martin Cross og styrmand Adrian Ellison, den første britiske olympiske guldmedalje i roning siden 1948.

I 1986 vandt han VM-guld i toer med styrmand sammen med Redgrave og styrmand Patrick Sweeney, og året efter vandt samme besætning VM-sølv, mens Holmes og Redgrave blev verdensmestre i toer uden styrmand. 

Ved OL 1988 stillede Holmes op i de samme to discipliner, som ved VM året forinden. Bedst gik det i toer uden styrmand, hvor han og Redgrave indledte med at vinde deres indledende heat og derpå deres semifinale, inden de i finalen igen var hurtigst og vandt guld foran et rumænsk og et jugoslavisk par. I toer med styrmand blev Holmes, Redgrave og Sweeney nummer to i indledende heat og derpå nummer to i semifinalen. I finalen vandt den italienske båd foran den østtyske, mens briterne sikrede sig bronzemedaljen.

Senere liv 
Holmes indstillede sin karriere efter OL i 1988 og skabte derpå et flyttefirma. Senere tilskyndede han sin datter til at gå ind i rosporten, og efter tyve års fravær i sporten vendte han tilbage til den, denne gang på ledelsesniveau. I 2010 døde Holmes i en alder af kun 51 år af Weils sygdom.

Resultater

OL-medaljer 
 1984:  Guld i firer med styrmand
 1988:  Guld i toer uden styrmand
 1988:  Bronze i toer med styrmand

Referencer

Eksterne henvisninger 

Roere fra Storbritannien
Personer fra London
Deltagere for Storbritannien ved sommer-OL 1984
Deltagere for Storbritannien ved sommer-OL 1988
Olympiske mestre fra Storbritannien
Olympiske bronzemedaljevindere fra Storbritannien
Matthew Pinsent

Sir Matthew Clive Pinsent (CBE) (født 10. oktober 1970 i Holt, England) er en britisk tidligere roer, firedobbelt olympisk guldvinder og tidobbelt verdensmester.

Karriere 
Pinsent deltog ved sit første OL ved OL 1992 i Barcelona, hvor han stillede op i toer uden styrmand sammen med Steve Redgrave. Parret vandt guld foran Tyskland og Slovenien, og gentog bedriften fire år senere ved OL 1996 i Atlanta, hvor briterne henviste Australien og Frankrig til sølv- og bronzemedaljerne.

Ved OL 2000 i Sydney var Pinsent skiftet til den britiske firer uden styrmand, og vandt også guld ved sit tredje OL. Hans sidste lege blev OL 2004 i Athen, hvor han tog sin fjerde guldmedalje ved fire olympiske deltagelser, også denne gang som del af den britiske firer uden styrmand.

Pinsent vandt desuden hele ti VM-guldmedaljer, seks i toer uden styrmand, tre i firer uden styrmand og én i toer med styrmand.

Pinsent stoppede sin karriere i 2004. Samme år blev han adlet af dronning Elizabeth 2. for sine indsatser for landet.

Resultater

OL-medaljer 
 1992:  Guld i toer uden styrmand
 1996:  Guld i toer uden styrmand
 2000:  Guld i firer uden styrmand
 2004:  Guld i firer uden styrmand

VM-medaljer 
 VM i roning 1991:  Guld i toer uden styrmand
 VM i roning 1993:  Guld i toer uden styrmand
 VM i roning 1994:  Guld i toer uden styrmand
 VM i roning 1995:  Guld i toer uden styrmand
 VM i roning 1997:  Guld i firer uden styrmand
 VM i roning 1998:  Guld i firer uden styrmand
 VM i roning 1999:  Guld i firer uden styrmand
 VM i roning 2001:  Guld i toer uden styrmand
 VM i roning 2001:  Guld i toer med styrmand
 VM i roning 2002:  Guld i toer uden styrmand
 VM i roning 1989:  Bronze i firer med styrmand
 VM i roning 1990:  Bronze i toer uden styrmand

Referencer

Eksterne henvisninger 

Roere fra Storbritannien
Personer tildelt Commander of the Order of the British Empire
Olympiske medaljevindere i roning
Olympiske mestre fra Storbritannien 
Medaljevindere ved sommer-OL 1992
Medaljevindere ved sommer-OL 1996
Medaljevindere ved sommer-OL 2000
Medaljevindere ved sommer-OL 2004
Ib Larsen

Ib Larsen kan referere til følgende:

 Ib Storm Larsen (1925-1991) – dansk roer, sølvmedaljevinder ved OL 1948 i London
 Ib Larsen (politiker) (1931-2012) – dansk politiker og medlem af Folketinget (Ib Arved Larsen)
 Ib Ivan Larsen (f. 1945) – dansk roer, bronzemedaljevinder ved OL 1968 i Mexico City
San Marino ved sommer-OL 2020

San Marino deltog under Sommer-OL 2020 i Tokyo som blev afviklet i perioden 23. juli til 8. august 2021.

Medaljer

Medaljevinderne

Referencer 

Lande ved sommer-OL 2020
2020
Oldeforældre

Oldeforældre er en persons bedsteforældres far og mor, der er vedkommendes oldefar (tidl. også oldefader) og oldemor (tidl. også oldemoder). Ordene kommer af gammeldansk aldæfathær og aldamothær, der formentlig er afledt af middelnedertysk oldevader (gammelfader) og oldemōder (gammelmor).

Oldefar og oldemor betegner i dag bedsteforældres far og mor, men blev i middelalderen anvendt som fællesbetegnelse for hhv. farfar og morfar (svarende til bedstefar på nudansk) og farmor/mormor (svarende til bedstemor på nudansk). I løbet af 1600-tallet blev oldefar og oldemor fortrængt af hhv. farfar/morfar og farmor/mormor og fik deres nuværende betydning 'bedstefars far' og 'bedstefars mor'. I nogle dialekter (fx ærøsk) bevarede oldefar og oldemor dog betydningen 'bedstefar' og 'bedstemor' ind i 1900-tallet.

Noter 

Familie
Rampelys

Rampelys er en film instrueret af Charlie Chaplin fra 1952. Filmen handler som sædvanligt om vagabonden Charlie Chaplin som bliver udsat for komiske ting og sager.

Medvirkende 
 Charles Chaplin som Calvero
 Claire Bloom som Thereza
 Nigel Bruce som Postant
 Buster Keaton som Calveros partner
 Sydney Chaplin som Neville
 Norman Lloyd som Bodalink
 Marjorie Bennett som Fru Alsop
 Wheeler Dryden som Therezas læge
 Andre Eglevsky som Danser
 Melissa Hayden som Danser

Eksterne henvisninger 
 

Dramafilm fra USA
Amerikanske film fra 1952
Engelsksprogede film
The Big Cartoon DataBase

The Big Cartoon DataBase (forkortet BCDB) er en online database med information om animerede tegneserier, animerede spillefilm, animerede tv-shows og animerede kortfilm.

BCDB-projektet startede i 1996 som en liste over Disneys animerede spillefilm på skaberen Dave Kochs lokale computer. Som svar på den stigende interesse for materialet gik databasen online i 1998 som en søgbar ressource dedikeret til at samle information om tegneserier, herunder produktionsoplysninger såsom stemmeskuespillere, producenter og instruktører samt oversigter over plot og brugeranmeldelser af tegneserier. I 2003 blev BCDB et 501 (c) non-profit-selskab. I 2009 havde databasen over 100.000 titler.

Referencer

Eksterne henvisninger 
 

Databaser